
Raport 
asupra
Propunerii legislative pentru modificarea şi completarea Legii nr.247/2005 privind reforma în domeniile proprietăţii şi justiţiei, precum şi unele măsuri adiacente
                   În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină a fost sesizată spre dezbatere, în fond, cu Propunerea legislativă pentru modificarea şi completarea Legii nr.247/2005 privind reforma în domeniile proprietăţii şi justiţiei, precum şi unele măsuri adiacente, trimisă cu adresa  Pl-x 680 din 23 decembrie 2013, înregistrată cu nr. 4c-11/1618 din 27 decembrie 2013.
                 Potrivit prevederilor art. 75 din Constituţia României, republicată, şi ale art. 92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.
                Senatul, a respins iniţiativa legislativă, în şedinţa din 16 decembrie 2013.
                Consiliul Legislativ a avizat favorabil propunerea legislativă, cu  unele observaţii şi propuneri, conform avizului nr. 1035 din 27 septembrie 2013.
                Guvernul, prin punctul de vedere transmis cu adresa nr. 342 din 21 februarie 2014, nu susţine adoptarea acestei iniţiative legislative.
      Iniţiativa legislativă supusă dezbaterii are ca obiect de reglementare amendarea pct. 31 al Titlului VI - Modificarea şi completarea Legii nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii nr. 169/1997 din Legea nr.247/2005 privind reforma în domeniile proprietăţii şi justiţiei, precum şi unele măsuri adiacente, în sensul de a fi exceptate de la prevederile alineatelor (7) şi (8) asociaţiile a căror proprietate a rezultat prin cumpărare şi fără sprijinul şi intervenţia statului (cum este cazul asociaţiilor obşte de cumpărare) şi cărora le revine în întregime exercitarea dreptului de proprietate.
        În conformitate cu prevederile art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din 27 mai 2014.
       La dezbaterile acestei iniţiative legislative, prezenţa deputaţilor a fost cea consemnată în lista de prezenţă.
       În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să se propună plenului Camerei Deputaţilor, respingerea Propunerii legislative pentru modificarea şi completarea Legii nr.247/2005 privind reforma în domeniile proprietăţii şi justiţiei, precum şi unele măsuri adiacente, întrucât înlăturarea interdicţiei de înstrăinare a terenurilor de către formele asociative nu se justifică, întrucât aceasta nu a fost stabilită în considerarea modului de dobândire a proprietăţii, respectiv de constituire a formei asociative, ci pentru a se acorda un timp de răgaz în care formele asociative să poată fi reconstituite fară a se prejudicia interesele membrilor săi. Regimul juridic al coproprietăţii pe cote părţi, indiviză şi perpetuă, reprezentată de formele asociative, interzice ieşirea din indiviziune a coproprietarilor, membri ai formelor asociative.

 Prin urmare, consecinţa imediată a eliminării interdicţiei de ieşire din indiviziune ar fi o schimbare radicală a regimului juridic a formelor asociative - obşti de cumpărare, în sensul înlocuirii coproprietăţii indivize, stabile şi perpetue, cu un regim juridic de coproprietate comună pe cote părţi, obişnuită, dar cu menţinerea interdicţiei de înstrăinare a cotei părţi de către membri. În fapt, obştile de cumpărare ar înceta a mai reprezenta forme asociative, ele fiind doar asimilate acestora de lege, fară ca menţinerea lor în categoria formelor asociative să se mai poată justifica în vreun fel, întrucât regimul indiviziunii stabile şi perpetue a coproprietăţii ţine de natura dreptului de proprietate al formelor asociative.
În raport cu obiectul şi conţinutul său, propunerea legislativă face parte din categoria legilor organice. 

                VICEPREŞEDINTE,                                        PREŞEDINTE,                                                     
              Ciprian Nicolae NICA 
                             Theodor Cătălin NICOLESCU                  
Sef Serviciu,
Ciprian Bucur

